
REPUBLIKA SRBIJA
NARODNA SKUPŠTINA
Odbor za kontrolu 
službi bezbednosti
22 Broj: 06-2/48-26
1. april 2026. godine
B e o g r a d

Z A P I S N I K
13. SEDNICE ODBORA ZA KONTROLU SLUŽBI BEZBEDNOSTI, 
ODRŽANE 31. MARTA 2026. GODINE

Sednica je počela u 12,06 časova.
	Sednici je predsedavo mr Igor Bečić, predsednik Odbora.
Sednici su prisustvovali članovi Odbora: dr Dušan Bajatović, Jasmina Obradović i Aleksandar Mirković.
	Sednici su prisustvovali i zamenici odsutnih članova Odbora: Goran Rakić, zamenik Radoslava Milojičića, Jasmina Karanac, zamenik Edisa Durgutovića i Aleksandar Ivanović, zamenik Miroslava Aleksića.
	Sednici nisu prisustvovali članovi Odbora: Radoslav Milojičić, Edis Durgutović, Miroslav Aleksić, Marinika Tepić i Nenad Tomašević.
	Na predlog predsednika, Odbor je većinom glasova usvojio sledeći:

D n e v n i  r e d
1. Razmatranje Predloga izveštaja Odbora za kontrolu službi bezbednosti o izvršenom nadzoru nad radom službi bezbednosti za 2025. godinu. 

Prva tačka dnevnog reda - Razmatranje Predloga izveštaja Odbora za kontrolu službi bezbednosti o izvršenom nadzoru nad radom službi bezbednosti za 2025. godinu.
Predsednik Odbora podsetio je članove da je Odbor u obavezi da Izveštaj o izvršenom nadzoru nad radom službi bezbednosti za 2025. godinu podnese Narodnoj skupštini do kraja marta 2026. godine u skladu sa članom 231. Poslovnika Narodne skupštine.
Naglasio je da Odbor u 2025. godini održao pet sednica Odbora, od kojih su dve sednice bile otvorene za javnost, a tri sednice zatvorene za javnost, na kojima je razmatrao ukupno deset tačaka dnevnog reda, bez tačke razno. 
U Izveštaju zaključeno je da je rad pripadnika službi bezbednosti na realizaciji kako redovnih tako i vanrednih zadataka bio efikasan, efektivan i sa adekvatnim rešenjima na sve izazove, rizike i pretnje po bezbednost Republike Srbije. Odbor je utvrdio da su službe bezbednosti Republike Srbije radile u skladu sa zakonom i u okviru svojih nadležnosti i da su reagovale shodno ovlašćenjima koje imaju na osnovu zakona u skladu sa delokrugom rada i propisanim procedurama. 
U izveštajnom periodu generalni inspektor službi Ministarstva odbrane je kvalitetno i u potpunosti realizovao sve planirane i vanredne zadatke, ostvario potpunu saradnju sa direkcijama Vojnoobaveštajne i Vojnobezbednosne agencije, što je po oceni Odbora obezbedilo unapređenje kvaliteta, efikasnosti, zakonitosti i pravilnosti rada agencija.
U diskusiji su učestvovali: mr Igor Bečić, dr Dušan Bajatović, Jasmina Obradović, Aleksandar Mirković i Aleksandar Ivanović.
Odbor je, sa šest glasova za i jedan protiv usvojio Izveštaj Odbora za kontrolu službi bezbednosti o izvršenom nadzoru nad radom službi bezbednosti za 2025. godinu.
Odbor je na predlog predsednika sa šest glasova za odredio za predstavnika predlagača i izvestioca Odbora na sednici Narodne skupštine predsednika Odbora mr Igora Bečića.
Sednica je završena u 13,15 časova.
	Prepis tonskog snimka sednice sastavni je deo ovog zapisnika.

